春雨
作者：熊禾
朝代：宋

paragraphs: 春來一月雨，米斗錢三千。
江空盡絕市，竈冷厨無烟。
我從莆城來，四望良凄然。
濱海皆食淡，邏卒相尋挻。
纍纍起夫役，庶局供熬煎。
玉食寧幾何，千百俱並緣。
祇今二月節，何暇及種田。
使臣詢民瘼，當務固有先。
近倉有陳粟，庶解朝夕懸。
州縣價一平，鄉閭自然寬。
欲言事何限，何當息民肩。